ยืนยัน ไม่ยกเลิกรายการเดินหน้าประเทศไทย ตอน เฌอปราง BNK 48
รัฐมนตรีประจำสำนักนายกรัฐมนตรี ยืนยัน ไม่ยกเลิกรายการเดินหน้าประเทศไทย ตอน เฌอปราง BNK 48 เชื่อช่วยสร้างแรงบันดาลใจทางการศึกษา

นายกอบศักดิ์ ภูตระกูล รัฐมนตรีประจำสำนักนายกรัฐมนตรี ยืนยันว่ารายการเดินหน้าประเทศไทย ที่มีน้องเฌอปราง วง BNK 48 มาร่วมรายการนั้น จะออกอากาศตามผังเดิมที่วางไว้ คือวันเสาร์ที่ 15 กันยายนนี้ ไม่ได้ยกเลิกรายการตามที่มีกระแสข่าว ซึ่งเนื้อหารายการเป็นประโยชน์ต่อเยาวชน เพราะเกี่ยวกับการศึกษาผ่านทางไกล โดยเชื่อว่าหากทุกคนได้ชมรายการจะหลงรักเฌอปราง เพราะเป็นเด็กน่ารักและเป็นแบบอย่างที่ดี มีความมุ่งมั่นและตั้งใจทำงานเพื่อให้น้องๆ ได้รับแรงบันดาลใจด้านการศึกษาและได้รู้จักโครงการนี้มากขึ้น

รัฐมนตรีประจำสำนักนายกรัฐมนตรี เปิดเผยด้วยว่า ในวันพรุ่งนี้ 13 กันยายน 2561 ตัวแทนศิลปินวง AKB 48 จากประเทศญี่ปุ่น จำนวน 6 คน ได้ขอเข้าพบพลเอก ประยุทธ์ จันทร์โอชา นายกรัฐมนตรี ที่ทำเนียบรัฐบาล ในโอกาสที่วง AKB 48 มาประเทศไทย ประกอบกับปลายปี 2561 จะจัดคอนเสิร์ตในประเทศไทยเป็นครั้งแรก ซึ่งถือเป็นเรื่องดี เพราะวงนี้มีแฟนคลับจากทั่วโลก